LV Eiropas Savienības Oficiālais Vēstnesis C 155/11

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2012/C 155/10

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“ΞΗΡΑ ΣΥΚΑ ΤΑΞΙΑΡΧΗ” (XIRA SYKA TAXIARCHI)

EK Nr.: EL-PDO-0005-0790-23.09.2009

AĢIN ( ) ACVN ( X )

1. Nosaukums:

“Ξηρά Σύκα Ταξιάρχη” (Xira Syka Taxiarchi)

2. Dalībvalsts vai trešā valsts:

Grieķija

3. Lauksaimniecības produkta vai pārtikas produkta apraksts:

3.1. Produkta veids:

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1):

Produkts “Xira Syka Taxiarchi” ir kaltētas Smirnas šķirnes vīģes (Ficus carica). Tās ir dzeltenīgā krāsā ar patīkamu smaržu un saldu garšu.

Produktu “Xira Syka Taxiarchi” raksturo šādu galveno pazīmju kopums, kuru noturīgumu apliecina sertificētu laboratoriju veiktas analīzes.

Auglis: ar plānu miziņu un medum līdzīgu mīkstuma konsistenci.

Krāsa: dzeltenīga, viendabīga.

Smarža: patīkama, salda.

Garša: salda, bagātīga.

Lielums: 45–55 augļi kilogramā.

Uzturvērtība 100 g produkta: Olbaltumvielas: vismaz 3,0 g Cukurs: vismaz 55 g Saharoze: vismaz 0,60 g Šķiedrvielas: 3,0–5,0 g

Ūdens saturs: ne vairāk kā 19 %

3.3. Izejvielas (tikai pārstrādātiem produktiem):

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Visiem produkta “Xira Syka Taxiarchi” ražošanas, apstrādes un pārstrādes posmiem jānoris noteiktajā ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai u. c.:

Prasību, ka iepakošanai jānotiek konkrētajā ģeogrāfiskajā apgabalā, izskaidro tas, ka “Xira Syka Taxiarchi” ražošanā izmantotajām vīģēm ir plāna miziņa, tāpēc apstrāde pret kaitēkļiem noteikti jāveic divreiz: vispirms pēc vīģu kaltēšanas, kamēr tās nav iepakotas, un vēlreiz pēc galīgās iepakošanas, lai novērstu kaitēkļu invāziju, kas ievērojami mazinātu galaprodukta kvalitāti. Ja kaltēto vīģu “Xira Syka Taxiarchi” iepakošana notiktu ārpus šā apgabala, pastāvētu ievērojams risks, ka otrreizējā apstrāde nenotiktu vispār vai tiktu veikta nepareizi, tādā gadījumā tiktu apdraudēta produkta kvalitāte un reputācija.

3.7. Īpaši noteikumi marķēšanai:

—

4. Precīza ģeogrāfiskā apgabala definīcija:

Vīģeskoki, no kuriem iegūst augļus, atrodas tikai ģeogrāfiskajā apgabalā, kas ietver Taksiarhes, Neospirgas, Ajosgeorgiosas, Orei, Istieas, Kamarias un Kastanjotisas kopienas Evijas salas ziemeļdaļā. Taksiarhes vīģu audzēšanas apgabalu no trijām pusēm ieskauj Ziemeļevijas kalni, bet no ceturtās apskalo jūra, tādējādi šajā apgabalā ir izveidojies atsevišķs mikroklimats.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Augsne

Evijas salas ziemeļdaļā un jo īpaši noteiktajā ģeogrāfiskajā apgabalā ir vidēji sārmaina smilšmāla augsne ar augstu kaļķa saturu, organisko vielu saturs ir zems līdz ne visai liels.

Klimats

Silto un sauso klimatu, kas raksturīgs Vidusjūras dienviddaļai, ietekmē salas kalni, vietējais reljefs un Egejas jūras piekraste. Šajā apgabalā ir salīdzinoši lielāks saulaino stundu skaits, īpaši pavasarī un vasarā, proti, vīģu nogatavošanās laikā.

Cilvēka faktori

Galaprodukta iegūšanā ražotāju devums ir tikpat svarīgs kā nemainīgā dabas faktoru ietekme. Šis devums ir saistīts ar ilggadīgo pieredzi vīģu audzēšanā, īpašu ražošanas paņēmienu izmantošanu, kas palīdz iegūt atbilstīgu kvalitāti, kā arī ražotāju ieinteresētību iegūt īpašu produktu, kura ražošanas tradīcijas viņi gribētu saglabāt. Audzētāji īpašu uzmanību pievērš galvenokārt šādiem apstākļiem.

— Zaru izgriešana, kas notiek decembrī un janvārī, lai nodrošinātu koku vainagu formas saglabāšanu, jauno dzinumu veidošanos, gaismas bagātīgu piekļuvi vainaga iekšējiem zariem un labu gaisa cirkulāciju. Tajā ietilpst sauso un pārāk biezi saaugušo zaru izgriešana no vīģeskoku vainaga, griezumus veicot slīpi un izgriežot mazos zariņus, lai koka stāvoklis būtu pēc iespējas labāks.

— Vīģu nogatavināšana kokā. Audzētāji ļauj vīģēm nogatavoties kokā, no kura tās pašas nobirst un paliek tīklos, kas izklāti zem kokiem.

— Apputeksnēšanas veids. Katrā vīģes kokā audzētājs plastmasas tīkliņā novieto 5–7 parastās augļkopas. Tajās atrodas vīģu lapsenes mātītes, kas izlien no parastajām augļkopām un caur augļkopas atveri jeb ostiolu iekļūst ēdamajās augļkopās. Šādā veidā lapsenes pārnes putekšņus uz ēdamās augļkopas ziedu drīksnām. Ražotāji vēlā pēcpusdienā savāc parastās vīģes un vakarā vai agri no rīta (pirms saullēkta) tās novieto vīģeskoku audzē, jo lapsenes ir aktīvas galvenokārt no rīta, tāpēc tas ir visizdevīgākais apputeksnēšanas laiks.

— Dabiska kaltēšana saulē.

5.2. Produkta specifika:

Produkta “Xira Syka Taxiarchi” īpatnības rodas, pateicoties vīģu dabiskai kaltēšanai saulē, mīkstuma sevišķi saldajai garšai un augļu lielumam. “Xira Syka Taxiarchi” ir viendabīgi dzeltenīgā krāsā ar plānu miziņu un medum līdzīgas konsistences mīkstumu, patīkamu smaržu un saldu garšu. Vīģes ir lielas, 45–55 gabali kilogramā.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Vērtīgā Smirnas vīģu šķirne ir gandrīz vienīgā, kuru audzē Ziemeļevijā, turklāt tā ir viena no visaugstāk novērtētajām vīģu šķirnēm visā pasaulē. Ziemeļevijas vīģeskoku audžu klimatiskie apstākļi un augsnes īpatnības ir gādājuši par konkrētās vietējās vīģu šķirnes un tās ražīguma nostiprināšanos.

Augsnes ķīmiskais sastāvs ir svarīgs faktors, kas nodrošina ražošanā izmantoto vīģu kvalitāti un plašākā nozīmē ietekmē produkta “Xira Syka Taxiarchi” organoleptiskās īpašības. Noteiktā ģeogrāfiskā apgabala augsnē ir liels kaļķa īpatsvars, un tas, kā pierādīts, ievērojami mazina saules izraisīto apdegumu iespēju un ostiolas pārsprāgšanu, tādējādi nodrošinot produkta “Xira Syka Taxiarchi” izcilo kvalitāti, jo ražošanā izmantotās vīģes tiek iegūtas tikai un vienīgi šajās augsnēs.

Ziemeļevijas klimatiskajiem apstākļiem ir raksturīgs liels saulaino stundu skaits un temperatūra bez lielām svārstībām visa gada garumā un it īpaši vīģu nogatavošanās periodā, kad veidojas to organoleptiskās īpašības. Lielais saulaino stundu skaits, kas raksturīgs šim apvidum, kā arī vīģeskoku audzēšana nogāzēs un to atrašanās spilgtā saules gaismā sekmē salīdzinoši lielāka cukura daudzuma veidošanos. Vīģēs ir maksimāls cukura īpatsvars, jo ražotāji tām ļauj pilnīgi nogatavoties kokā, nokritušos augļus uztverot tīklos, kas izvilkti zem kokiem. Šis vienreizīgais faktoru apvienojums piešķir “Xira Syka Taxiarchi” to īpašo saldo garšu, kuras dēļ produkts ir izdaudzināts.

Noteiktajā ģeogrāfiskajā apgabalā vīģeskoku audzes atrodas zemāko kalnu nogāzēs, šajā apvidū bieži pūš stiprs vējš. Ņemot vērā šo faktu un to, ka audzētāji cenšas koku vainagiem piešķirt kausveida formu, koku audzēs pastāv ļoti laba gaisa cirkulācija, kas kavē sēnīšu slimību veidošanos un vīģeskoku kaitēkļu invāziju. Tāpat arī zaru izgriešana, par ko parūpējas vīģeskoku audzētāji, nodrošina lielāka izmēra augļu veidošanos, jo tā vairo koku ražīgumu.

Vīģeskoku audžu sistemātiskā apūdeņošana palīdz novērst mitruma trūkumu ražošanas cikla vissvarīgākajos posmos un sekmē vīģeskoku ražību, kā arī liela izmēra augļu veidošanos.

Vīģes dabiski kaltējot saulē, mitrums pakāpeniski izzūd, taču saglabājas gaistošie aromātiskie savienojumi, kas vīģēm piešķir to raksturīgo smaržu. Ar to izskaidrojams vīģu “Xira Syka Taxiarchi” īpašais aromāts.

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts)

http://www.minagric.gr/greek/data/Προδιαγραφές%20Προϊόντος%20ΞΗΡΑ%20ΣΥΚΑ%20ΤΑΞΙΑΡΧΗ.doc

(1) OV L 93, 31.3.2006., 12. lpp.